Ucaba xxupa beo nna bededhelhatteba Tata Do Iyyabaaha ingeli Gabriel lheꞌesi Nazaret re lo yu nu te láni Galilea,
atta do ttu nuila rbani cuiti lábi María chi rinnaba unbiyuu bi.
Unbiyuuha nna lábi José.
Labi nna datíabi David biꞌini uca nu rinnabia gue ca benni Israel.
Atti utaꞌa ingeliha atta do María nna,
unnettebabi rábi María:
—¡Padiuxi!
Benni bananie ri-na chi raca lanie lu.
Lee due lenlu,
[delo iyá ca nuila,
luba nu chi ucaru lanie].
Ttiaca María nna uca guatelinbi de bieninbi ca tisa-na,
nianna uquinbi:
“¿Bi diale ca tisa unne biꞌin-ni?”
Laniala unne ingeliha re:
—Bittu gasinlu,
María,
cumu Tata Do Iyyabaaha chi raca lanie lu.
Nnanna nna lu uja xiꞌinlu.
Atti cuꞌulu unto-ni nna ugüelu lee Jesús.
Unto-ni nna aque nu ra xxeni lee.
Gáguacan Ben-na:
“Xiꞌini Benni ra xxeni lee do iyyabaaha.”
Tata Do Iyyabaaha Benni bananie ri-na unie aca Ben-na nu rinnabia attiba David biꞌini datía Ben-na ucabi benni unnabia.
Ben-na nna ttu dia liiba innabie ca benni Israel.
Ttu tsaba innabie.
Laniala nna rá María ingeliha:
—¿Tti modu aca nu rálha?
Cumu neti läganu unbiyuu chi do lania.
Ingeliha nna becabibi rábi biꞌiniha:
—Espíritu gue Tata Do Iyyabaaha isíe tsuꞌe lheꞌe cuerpu guelu.
Benni Do iyyabaaha ugucue lu elha ra xxeni lee guee attiba xula gue ttu bea.
Larcala benni galiha nna anque benni do riesi anca gue Tata Do Iyyabaaha.
Xiꞌin Tata Do Iyyabaahaba gatta lá Ben-na.
Anáguaba Elisabet benni datíalu-na,
masquiba chi ancabi benni chi diani,
cuꞌuguaba xiꞌinbi.
Ca benni nna rácana bittu aca uja xiꞌinbi,
ttiaca chila uca xxupa beo nuja xiꞌinbi.
Cumu tsa lägabi te ttu nu lä aca gue Tata Do Iyyabaaha unie.
Laniala nna rá María:
—Neti anca benni rixuu lo sina gue Tata Do Iyyabaaha.
Unbe len neti attiba rá cuinalu.
Bedá lania nna güequi ingeliha.